টাসমান সী-তে আমাদের জাহাজ “স্পিরিট অব রেজল্যুশান” বেশ দুলছিল। তাই প্রথম সমুদ্রযাত্রা আমার জন্য বিভীষিকাময় হয়ে উঠল। চলতে শুরু করার ঘণ্টাখানেকের মধ্যে সী-সিক হয়ে গেলাম। ক্যাপ্টেন মাহমুদ সাহেবের আন্তরিক পরিচর্যা না পেলে সে-যাত্রায় আমার পরিত্রাণ পাবার বিন্দুমাত্র সম্ভাবনাও ছিল না । প্রথম দিন কোনো কিছুই খেতে পারলাম না। দ্বিতীয় দিনে প্রশান্ত মহাসাগর আমার প্রতি কিছুটা সদয় হলো। প্রকৃতির সৌন্দর্যলীলা উপভোগের সুযোগ পেলাম।